የሰንደቅ ዓላማ ቀን ልማትን ለማፋጠን የህዝብ ንቅናቄ በመፍጠር ይከበራል
የምክር ቤቱ አፈ-ጉባዔ አቶ ቲቶ ሃዋሪያት እንደገለፁት በዓሉ በክልሉ በሚገኙ ከተሞችና ወረዳዎች በሰልፍ ፣ በፓናል ውይይቶችና በልዩ ልዩ ዝግጅቶች ለማክበር አስፈላጊው ቅድመ ዝግጅት ተጠናቋል።በዓሉ የህዝብ ንቅናቄን በመፍጠር የዕድገትና ትራንሰፎርሜሽን ዕቅዱንና ታላቁን የኢትዮጵያ የህዳሴ ግድብ ከዳር ለማድረስ ደግሞ ቃል የሚገባበት ዕለት መሆኑን አስታውቀዋል።በዓሉ በክልሉ የሚገኙ ብሄር ብሄረሰቦችና  ህዝቦች ለዘመናት አብሮ የቆየውን የመቻቻልና ተከባብሮ የሞኖር ባህልን ጠብቆ ለማቆየትና  በሀገሪቱ እየተመዘገበ ያለውን ፈጣን የኢኮኖሚ ዕድገት ቀጣይነት ለማረጋገጥ ዕድል እንደሚፈጥር አቶ ቲቶ አስረድተዋል።አቶ ቲቶ በመጨረሻም በክልሉ በማህበራዊ፣ በኢኮኖሚያዊና በመልካም አስተዳደር የተገኙትን ህዳሴ ጉዞ ወደ ማይቀለበስበት ደረጃ ማድረስ ህብረተሰቡ ጥረቱን አጠናክሮ እንዲቀጥል አስገንዝበዋል።ስድስተኛው የሰንደቅ ዓላማ ቀን “ሰንደቅ አላማችን የብዝሃነታችን፤የአንድነታችንንና የህዳሴያችን መገለጫ ነው” በሚል መሪ ቃል መስከረም 13/ 2006 ይከበራል። 